<classify> RAIS wa Zanzibar, Dk Ali Mohamed Shein amesisitiza haja ya kuendeleza uhusiano na ushirikiano wa kihistoria uliopo kati ya Jamhuri ya Muungano wa Tanzania na Zambia.Dk Shein aliyasema hayo jana Ikulu mjini Unguja wakati alipofanya mazungumzo na Balozi wa Jamhuri ya Muungano wa Tanzania nchini Zambia, Hassan Simba Yahya. Alimueleza Balozi Simba Yahya kuwa historia iliopo kati ya pande mbili hizo ni vyema ikaimarishwa kwa kuendeleza sekta za kiuchumi na maendeleo hasa katika kutekeza Sera ya Diplomasia ya Uchumi.Alimueleza azma ya Jamhuri ya Muungano wa Tanzania katika kutekeleza Sera ya Diplomasia ya Uchumi ikiwa ni pamoja na kuhamasisha uwekezaji hasa katika sekta ya viwanda kwani ndio kiu ya uchumi wa Tanzania hivi sasa. Aidha, Rais Shein alieleza kuwa Jamhuri ya Muungano wa Tanzania na Zambia zina uhusiano na ushirikiano wa muda mrefu ambao umesababisha watu wa pande mbili hizo kuishi kama ndugu hasa kwa kuwepo kwa mradi mkubwa wa usafiri wa Shirika la Reli ya pamoja kati ya Zambia na Tanzania TAZARA.Alieleza kuwa uhusiano na ushirikiano wa kihistoria uliopo kati ya Zambia na Tanzania ni njia moja ya kuimarika zaidi kwa uhusiano ya wananchi wa pande mbili hizo hasa ikizingatiwa kuwepo kwa usafiri wa Kampuni ya Ndege la Tanzania ATCL. Pamoja na hayo, Rais Shein alimtakia kazi njema balozi huyo na kumueleza kuwa Serikali ya Mapinduzi ya Zanzibar itaendelea kumpa ushirikiano makubwa katika kuhakikisha anatekeleza vyema kazi zake sambamba na kuiwakilisha vyema Jamhuri ya Muungano wa Tanzania nchini Zambia.  <topic>: kitaifa 